Markus Jooste in Valke se visierMarkus Jooste. Foto: Steinhoff International Steinhoff het Markus Jooste, die maatskappy se voormalige uitvoerende hoof, by die Valke aangegee vir ondersoek en moontlike vervolging. Dit het Woensdag aan die lig gekom toe Heather Sonn, Steinhoff se waarnemende voorsitter, drie parlementêre komitees toegespreek het. “Gebaseer op ons ondersoek tot op hede, het ons [Jooste] by die Valke aangegee in terme van artikel 31 (b) van die Wet op die Voorkoming en Bekamping van Korrupte Bedrywighede (Precca) weens die vermoede dat hy oortredings begaan het,” het Sonn gesê. “Die saak is nou by die Valke vir verdere ondersoek en vervolging.” Sonn het gesê hoewel sy beperk is oor wat sy vir die LP’s kan sê oor die “rekeningkundige onreëlmatighede” wat die maatskappy se aandeleprys laat tuimel het, is sy en die ander raadslede toegewyd om met die regulerende owerhede saam te werk. “Ons is deeglik bewus van die impak hiervan op beleggings, pensioenfondse en die reputasie van die maatskappy … op sake in Suid-Afrika in die algemeen en op ons nasie,” het Sonn gesê. “Ons oogmerk is om by die waarheid uit te kom. Ons sal regmaak wat verkeerd gegaan het. Ons sal enige oortreder vervolg.” Die storm rondom Steinhoff het gelei tot die vinnige verkoop van aandele wat die waarde van die groep se aandele aansienlik laat tuimel het. Suid-Afrikaanse vakbonde het gesê miljarde rande van werkers se pensioene het verlore gegaan deur die staatsdienspensioenfonds (GEPF) en die Openbare Beleggingskorporasie (PIC) se beleggings in Steinhoff.